AALBORG:I forbindelse med et indbrud i Nibe stjal to indbrudstyve en bil, som onsdag først på aftenen blev brugt i forbindelse med en hæsblæsende vanvidskørsel på motorvej E45 og igennem dele af Aalborg Øst.

- Køretøjet blev først set ved 18-tiden ved McDonald's i Nørresundby, men bilen var væk, da vi kom frem. En time senere blev vi kontaktet i forbindelse med, at bilen med de to personer kørte i sydgående retning på E45, hvor der blev foretaget et hasarderet vognbaneskift syd for tunnelen og ind i Kridtsvinget, fortæller vagtchef Poul Badsberg fra Nordjyllands Politi.

Herefter begyndte politijagten efter bilen, som kørte med endog meget høj fart.

- Vi havde en del patruljer i Aalborg Øst, og da bilen kørte ad Rørdalsvej og fortsatte ned ad Tranholmvej, fik vi kontakt til den. Der blev lagt sømmåtter ud på Tranholmvej, og bilen fortsatte kørslen efter at være kørt over sømmåtterne ad Øster Uttrupvej til Stenbjergvej. Her smed de to personer bilen, forklarer vagtchefen.

Her rammer flugtbilen sømmåtterne (video: Jan Pedersen):

Begge personer løb fra køretøjet.

- Vi fik hurtigt fat i den ene og i den anden kort efter, oplyser Poul Badsberg.

Anholdelsen fandt sted kl. ca. 19.30.

Vagtchefen fortæller, at politiets jurister torsdag vurderer, om de to personer skal fremstilles i grundlovsforhør.